b'\n_START_ARTICLE_\nAleksandar Rankovi\xc4\x87\n_START_PARAGRAPH_\nAleksandar Rankovi\xc4\x87 (Dra\xc5\xbeevac kraj Obrenovca, 28. studenog 1909. - Dubrovnik, 20. kolovoza 1983.), \xc4\x8dlan Politbiroa i bliski suradnik Josipa Broza Tita, po opredjeljenju ortodoksni velikosrbin.   Nakon 2. svjetskog rata bio je \xc4\x8delni \xc4\x8dovjek obavje\xc5\xa1tajne zajednice u Jugoslaviji (OZNA, UDBA), te je u to vrijeme proveo srbizaciju upravnog kadra u obavje\xc5\xa1tajnoj upravi._NEWLINE_Na \xc4\x8detvrtoj sjednici CK SKJ na Brijunima 1. srpnja 1966. godine, Aleksandar Rankovi\xc4\x87  smijenjen je s du\xc5\xbenosti potpredsjednika Jugoslavije i isklju\xc4\x8den iz Partije._NEWLINE_Aleksandar Rankovi\xc4\x87 jedna je od najodgovornijih osoba za teror jugoslavenske tajne policije i masovna ubijanja nakon Drugog svjetskog rata ponajvi\xc5\xa1e Hrvata, ali i Slovenaca, Bo\xc5\xa1njaka i Albanaca na Kosovu.\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en je 28. studenog 1909. godine u selu Dra\xc5\xbeevcu, kod Obrenovca. Poti\xc4\x8de iz siroma\xc5\xa1ne obitelji. Rano je ostao bez oca. Osnovnu \xc5\xa1kolu je zavr\xc5\xa1io u rodnom mjestu. Kao i mnogi drugi siroma\xc5\xa1ni dje\xc4\x8daci iz njegovog kraja, po\xc5\xa1ao je i on 1922. u Beograd na zanat._NEWLINE_Te\xc5\xa1ki \xc5\xbeivotni uvjeti pod kojima je \xc5\xbeivio uvelike su utjecali da vrlo mlad stupi u redove radni\xc4\x8dkog pokreta. Tome su doprinijeli i neki radnici koji su radili u istoj radionici s njim, a koji su, u vrijeme kada je Komunisti\xc4\x8dka partija bila ilegalna, donosili i skrivali u radnji politi\xc4\x8dku literaturu i publikacije koje je Rankovi\xc4\x87 kri\xc5\xa1om \xc4\x8ditao. Kao petnaestogodi\xc5\xa1nji mladi\xc4\x87 upisao se 1924. godine u \xc4\x8dlanstvo sindikata. Po\xc4\x8detkom 1925. godine je postao pomo\xc4\x87nik. Dvije godine kasnije, 1927, bio je \xc4\x8dlan podru\xc5\xbenice svih kroja\xc4\x8dkih i tekstilnih radnika. Tu je upoznao svoju budu\xc4\x87u suprugu, An\xc4\x91u, koja je tako\xc4\x91er bila aktivna u radni\xc4\x8dkom pokretu. Iste godine, Aleksandar Rankovi\xc4\x87 je primljen u \xc4\x8dlanstvo Saveza komunisti\xc4\x8dke omladine Jugoslavije, a ubrzo poslije toga je postao sekretar Mjesnog komiteta SKOJ-a za Beograd.\n_START_SECTION_\nRad u Partiji\n_START_PARAGRAPH_\nGodine 1928, kada je primljen u KPJ, Rankovi\xc4\x87 je postao sekretar Pokrajinskog komiteta SKOJ-a za Srbiju. \xc5\xa0estosije\xc4\x8danjska diktatura nije zaustavila njegovu revolucionarnu djelatnost. Kao rukovodilac PK SKOJ-a izdao je letak koji se dijelio po Beogradu i Zemunu. U vrijeme kada su leci tiskani, uhva\xc4\x87en je jedan od suradnika, koji je pod batinama priznao policiji i izdao aktiviste, me\xc4\x91u njima i Rankovi\xc4\x87a. Tada ga je policija po\xc4\x8dela tra\xc5\xbeiti. Uhva\xc4\x87en je u Beogradu u ilegalanom stanu, \xc5\xa1to je bilo njegovo prvo uhi\xc4\x87enje.\n_START_SECTION_\nZatvor\n_START_PARAGRAPH_\nProces Rankovi\xc4\x87u bio je jedan od prvih procesa protiv politi\xc4\x8dkih neistomi\xc5\xa1ljenika za vrijeme \xc5\xa1estosije\xc4\x8danjske diktature. Sud za za\xc5\xa1titu dr\xc5\xbeave ga je osudio na 6 godina tamnice koju je izdr\xc5\xbeao u zatvorima  Srijemska Mitrovica i Lepoglava. U Mitrova\xc4\x8dkoj tamnici i Lepoglavi Rankovi\xc4\x87 je radio na obrazovanju mladih komunista i na \xc5\xa1irenju revolucionarnih ideologija. Sudjelovao je u organiziranju borbe politi\xc4\x8dkih osu\xc4\x91enika protiv policijskog re\xc5\xbeima u zatvoru.\n_START_SECTION_\nSindikat\n_START_PARAGRAPH_\nIz zatvora se vratio po\xc4\x8detkom 1935. godine, te je oti\xc5\xa1ao odslu\xc5\xbeiti vojni rok. Potom je do\xc5\xa1ao u Beograd i radio u radni\xc4\x8dkom pokretu Srbije. Preko sindikalnih organizacija o\xc5\xbeivio je rad partije u tvrtkama. Godine 1936. postao je \xc4\x8dlan Pokrajinskog komiteta KPJ za Srbiju, a 1937. \xc4\x8dlan Politbiroa CK KPJ. U sije\xc4\x8dnju 1939. godine prelazi u ilegalnost. U ilegalnosti je radio pod imenom "Marko." U svibnju iste godine Rankovi\xc4\x87 sudjeluje na Zemaljskom savjetovanju komunista Jugoslavije u Sloveniji ispod \xc5\xa0marne Gore, a poslije i na Petoj zemaljskoj konferenciji KPJ u Zagrebu. Tada je izabran u Politbiro Centralnog komiteta KPJ.\n_START_SECTION_\nDrugi svjetski rat\n_START_PARAGRAPH_\nZa vrijeme napada Njema\xc4\x8dke na Kraljevinu Jugoslaviju, Rankovi\xc4\x87 se nalazio u Zagrebu. Poslije plenuma CK KPJ do\xc5\xa1ao je u Beograd i tu mu je povjeren rad na organizaciji ustanka. Krajem srpnja 1941. godine pao je u ruke policiji. Poslije uhi\xc4\x87enja, Rankovi\xc4\x87 je odveden u Gestapo. Agenti su uspjeli da mu prona\xc4\x91u koncepte proglasa CK i Mjesnog komiteta. Poslije batina, onesvije\xc5\xa1ten, prene\xc5\xa1en je u bolnicu. Spa\xc5\xa1avanje iz bolnice su organizirali Spasenija Cana Babovi\xc4\x87 i \xc4\x90uro Strugar. Poslije kratke pucnjave, Rankovi\xc4\x87evi prijatelji su ga u pid\xc5\xbeami izveli iz bolnice. Akciju evakuacije su potpomagali beogradski ilegalci koji su \xc5\xa1titili odstupnicu._NEWLINE_Nakon bijega iz bolnice, Rankovi\xc4\x87 jo\xc5\xa1 neko vrijeme ostaje u Beogradu. Poslije vojno-politi\xc4\x8dkog savjetovanja u Stolicama pre\xc5\xa1ao je na oslobo\xc4\x91eni teritorij u U\xc5\xbeice i kretao se dalje sa Vrhovnim \xc5\xa1tabom sve do kraja rata. U Biha\xc4\x87u je dobio vijest da mu je supruga poginula kod Gackog. An\xc4\x91a Rankovi\xc4\x87 je posthumno progla\xc5\xa1ena za narodnog heroja._NEWLINE_Tijekom Drugog svjetskog rata kao \xc4\x8dlan Vrhovnog \xc5\xa1taba NOV i POJ i kao organizacijski tajnik KPJ, Aleksandar Rankovi\xc4\x87 je jedan od najbli\xc5\xbeih Titovih suradnika. Bio je \xc4\x8dlan najva\xc5\xbenijih vojnih i politi\xc4\x8dkih organa jugoslavenskog oslobodila\xc4\x8dkog pokreta; \xc4\x8dlan AVNOJ-a, podpredsjednik ASNOS-a, poslanik Privremene i Ustavotvorne skup\xc5\xa1tine Demokratske Federativne Jugoslavije.\n_START_SECTION_\nFormiranje OZNE\n_START_PARAGRAPH_\nPo formiranju Odsjeka za za\xc5\xa1titu naroda (OZNA) na Visu, 13. svibnja 1944. godine, postavljen je za na\xc4\x8delnika OZNE za Jugoslaviju. Na zasjedanju Velike antifa\xc5\xa1isti\xc4\x8dke skup\xc5\xa1tine narodnog oslobo\xc4\x91enja Srbije, studenog 1944. godine u Beogradu, izabran je za narodnog poslanika i za prvog potpredsjednika Narodne skup\xc5\xa1tine NR Srbije prvog i drugog saziva. Kao prvi zamjenik mar\xc5\xa1ala Tita, u njegovom odsustvu je izdao nare\xc4\x91enje za proboj Srijemskog fronta 1945. godine._NEWLINE_Poslije dono\xc5\xa1enja ustava po\xc4\x8detkom 1946. godine, postao je ministar unutra\xc5\xa1njih poslova FNRJ. Ovu du\xc5\xbenost je vr\xc5\xa1io sve do srpnja 1966. godine._NEWLINE_Kao ministar unutra\xc5\xa1njih poslova, u svom ekspozeu o radu Odjeljenja za za\xc5\xa1titu naroda, pred Narodnom skup\xc5\xa1tinom 24. o\xc5\xbeujka 1946. godine, obavijestio je da je uhva\xc4\x87en Dra\xc5\xbea Mihailovi\xc4\x87. Mnogo je pridonio ja\xc4\x8danju i razvoju organa dr\xc5\xbeavne represije, koji su uspje\xc5\xa1no i brzo likvidirali preostale politi\xc4\x8dke neprijatelje (\xc4\x8detnike, usta\xc5\xa1e, rupnikovce...). Rankovi\xc4\x87 u svom izlaganju u jugoslavenskoj skup\xc5\xa1tini g. 1951rekao\xc2\xa0: "Likvidirali smo 568.000 narodnih neprijatelja, a kroz logore od 1945. do 1951. pro\xc5\xa1lo je 3.777.776 zatvorenika". (Politika\xc2\xab, Beograd, 1. velja\xc4\x8de 1951). Najve\xc4\x87i dio pobijenih su bili Hrvati.\n_START_SECTION_\nInformbiro i Goli otok\n_START_PARAGRAPH_\nZa vrijeme po\xc4\x8detka borbe sa Informbiroom, Rankovi\xc4\x87 ostaje vjeran svojoj Partiji i Titu. Na Petom kongresu KPJ, Aleksandar Rankovi\xc4\x87 je podnijeo "Izvje\xc5\xa1taj o organizacijskim radom" gdje je najva\xc5\xbeniji dio Rankovi\xc4\x87evog izlaganja bio vezan za rad partijske organizacije u Jugoslavenskoj vojsci. Prije nego \xc5\xa1to je zavr\xc5\xa1io svoje izlaganje, Rankovi\xc4\x87 se osvrnuo na antipartijski rad Sretena \xc5\xbdujovi\xc4\x87a Crnog i Andrije Hebranga. Napomenuo je da su obojica poku\xc5\xa1ala da razbiju KPJ, nakon \xc4\x8degasu oni isklju\xc4\x8deni iz Partije i protiv njih je povedena istraga._NEWLINE_U borbi za izolaciju simpatizera Informbiroa u\xc4\x8dinjene su velike gre\xc5\xa1ke, jer su uhi\xc4\x87enja bila masovna, bez kriterija, dokaza, suda._NEWLINE_Postaje potpredsjednik Savezne vlade. Na svim izborima za saveznu Narodnu skup\xc5\xa1tinu biran je za narodnog poslanika. Na partijskim kongresima, Petom (1948.) i \xc5\xa0estom (1952.), ponovno je biran za \xc4\x8dlana Politbiroa, odnosno \xc4\x8dlana Izvr\xc5\xa1nog komiteta CK Saveza komunista Jugoslavije._NEWLINE_Od 1956. godine postaje potpredsjednik Saveznog izvr\xc5\xa1nog vije\xc4\x87a i predsjednik Odbora za unutra\xc5\xa1nju politiku, \xc4\x8dlan Sekretarijata Izvr\xc5\xa1nog komiteta CK SKJ, \xc4\x8dlan CK Saveza komunista Srbije, \xc4\x8dlan Predsjedni\xc5\xa1tva Saveznog odbora Socijalisti\xc4\x8dkog saveza radnog naroda Jugoslavije._NEWLINE_Aleksandar Rankovi\xc4\x87 1962. i 1963. Gezu Tikvickog, te jo\xc5\xa1 neke \xc4\x8delne du\xc5\xbenosnike u SAP Vojvodini, Stevana Doronjskog, Pala \xc5\xa0otija i ostale \xc5\xbeigosao kao autonoma\xc5\xa1e, smijenio i rasporedio na rad u Beograd. Isto premje\xc5\xa1tanje nije bio po\xc4\x8detak neutralizacije Doronjskog; Doronjski je poslije bio tvorcem podmeta\xc4\x8dke formule za optu\xc5\xbeivanje partijskih kolega desetak godina poslije "Liberalizam je \xc4\x8dist frakcionizam". Kolege su nestale iz politi\xc4\x8dkog \xc5\xbeivota, za razliku od Doronjskog koji je bio dijelom harange na "liberale"._NEWLINE_Cijelo vrijeme, sve do 1966. godine, Rankovi\xc4\x87 je bio \xc5\xa1ef svih policijskih i tajnih slu\xc5\xbebi, zadu\xc5\xbeen za borbu protiv svih koji su smatrani protivnicima re\xc5\xbeima i dr\xc5\xbeave Jugoslavije.\n_START_SECTION_\nKumstvo s Titom\n_START_PARAGRAPH_\nKada se Tito vjen\xc4\x8dao sa Jovankom, 1952. godine, Aleksandar Rankovi\xc4\x87 je bio Titov, a general Ivan Go\xc5\xa1njak Jovankin kum.\n_START_SECTION_\nBrijunski plenum\n_START_PARAGRAPH_\nNjegova uspje\xc5\xa1na aktivnost je tekla sve do 1966. godine, kada su u Titovom uredu prona\xc4\x91eni prislu\xc5\xa1ni aparati. Navodno je sam Tito otkrio ure\xc4\x91aje za prislu\xc5\xa1kivanje u svojoj rezidenciji u U\xc5\xbei\xc4\x8dkoj br. 15 u Beogradu, i to u svom radnom kabinetu i u sobi svoje supruge. Tko je to\xc4\x8dno prona\xc5\xa1ao te ure\xc4\x91aje i na koji na\xc4\x8din, nikada nije otkriveno. Tito je odmah izvijestio politi\xc4\x8dki i vojni vrh da je on prislu\xc5\xa1kivan i da je za to kriva Slu\xc5\xbeba dr\xc5\xbeavne sigurnosti (UDBA) i njen prvi \xc4\x8dovjek Aleksandar Rankovi\xc4\x87. Napravljena je odmah komisija koja \xc4\x87e ispitati slu\xc4\x8daj. Tako se u zemlji stvorila "afera Rankovi\xc4\x87", ili "afera prislu\xc5\xa1kivanja." Predsjednik komisije Izvr\xc5\xa1nog komiteta CK SKJ Krste Crvenkovski je izvjestio da je zaista bilo prislu\xc5\xa1kivanja mar\xc5\xa1alovog kabineta. Tito je zakazao sjednicu Izvr\xc5\xa1nog komiteta koja je odr\xc5\xbeana 16. lipnja 1966. godine. Tito je na kraju sjednice zakazao brijunski plenum gdje se razmrsila "afera Rankovi\xc4\x87." Atmosfera uo\xc4\x8di po\xc4\x8detka IV. brijunskog plenuma je bila mu\xc4\x8dna i napeta. Plenum je imao zadatak raspravljati o ozvu\xc4\x8divanju i prislu\xc5\xa1kivanju funkcionera, zloupotrebama i deformacijama UDB-e. \xc4\x8clanovi CK doputovali su na Brijune 30. lipnja, da bi se plenum odr\xc5\xbeao ve\xc4\x87 sutradan. Okrivljeni Aleksandar Rankovi\xc4\x87 se pojavio na Brijunima. Pod velikim pritiskom Rankovi\xc4\x87u je naglo pozlilo, a ljekar je ustanovio blagi infarkt. Sjednica IV. brijunskog Plenuma je po\xc4\x8dela 1. srpnja 1966. godine u hotelu "Istra". Sjednicu je otvorio Tito, da bi se poslije pro\xc4\x8ditao slu\xc5\xbebeni izvje\xc5\xa1taj Istra\xc5\xbene komisije u slu\xc4\x8daju Rankovi\xc4\x87. Rankovi\xc4\x87 je govorio vrlo malo. Djelovao je zbunjen i nije se branio. Poslije iscrpne rasprave, plenum je donijeo odluku da se odmah pri\xc4\x91e reorganizaciji organa dr\xc5\xbeavne sigurnosti, kako bi se ona prilagodila nastalim promjenama u op\xc4\x87enitom dru\xc5\xa1tvu i sistemu samoupravljanja, da se Svetislav Stefanovi\xc4\x87 \xc4\x86e\xc4\x87a, ministar unutra\xc5\xa1njih poslova SR Srbije, isklju\xc4\x8di iz CK SKJ i da se razrije\xc5\xa1i du\xc5\xbenosti \xc4\x8dlana Saveznog izvr\xc5\xa1nog vije\xc4\x87a, da se prihvati ostavka Aleksandra Rankovi\xc4\x87a na funkciju \xc4\x8dlana CK SKJ i Izvr\xc5\xa1nog komiteta CK i prihvati da podnese ostavku Saveznoj skup\xc5\xa1tini na funkciju potpredsjednika Republike, jer je njegova politi\xc4\x8dka odgovornost za rad organa dr\xc5\xbeavne sigurnosti takva da na ovim funkcijama vi\xc5\xa1e ne mo\xc5\xbee ostati._NEWLINE_Nakon toga, na sjednici CK SK Srbije 15. rujna 1966. godine, na prijedlog Spasenije Cane Babovi\xc4\x87 plenum je odlu\xc4\x8dio da predlo\xc5\xbei Centralnom komitetu SKJ da se Aleksandar Rankovi\xc4\x87 isklju\xc4\x8di iz Saveza komunista. Rankovi\xc4\x87 je po\xc4\x8detkom listopada 1966. godine isklju\xc4\x8den i iz Saveza komunista Jugoslavije.\n_START_SECTION_\n\xc4\x8cistka\n_START_PARAGRAPH_\nPoslije brijunskog plenuma nastupila je "sje\xc4\x8da" (smjena, privremeno umirovljenje pa i uhi\xc4\x87enje) ljudi za koje se sumnjalo da su simpatizeri Rankovi\xc4\x87a. Tako su u povijest oti\xc5\xa1li: Svetislav Stefanovi\xc4\x87 \xc4\x86e\xc4\x87a, Vojin Luki\xc4\x87, Slobodan Krsti\xc4\x87, general Milan \xc5\xbde\xc5\xbeelj, general Miloje Milojevi\xc4\x87 i mnogi drugi simpatizeri Rankovi\xc4\x87a.\n_START_SECTION_\nMirovinski dani\n_START_PARAGRAPH_\nNakon brijunskog plenuma, Aleksandar Rankovi\xc4\x87 se povla\xc4\x8di iz javnog \xc5\xbeivota. \xc5\xbdivio je u svojoj vili u Dubrovniku, posvetio se svojim "dnevni\xc4\x8dkim zabilje\xc5\xa1kama", koje su poslije njegove smrti bile objavljene. Zbog lo\xc5\xa1eg zdravstvenog stanja Rankovi\xc4\x87u je preporu\xc4\x8den oporavak na moru._NEWLINE_Poslije tragi\xc4\x8dne smrti svoje prve \xc5\xbeene An\xc4\x91e Rankovi\xc4\x87, sa kojom je dobio sina Miroslava-Mi\xc4\x87u, o\xc5\xbeenio se sa Vladislavom Slavkom Rankovi\xc4\x87, i sa njom dobio jo\xc5\xa1 jednog sina Slobodana. Njegova unuka Anja Rankovi\xc4\x87 je novinarka i pro\xc4\x8delnik na televiziji._NEWLINE_U no\xc4\x87i izme\xc4\x91u 19 i 20. kolovoza 1983. godine, Rankovi\xc4\x87u je naglo pozlilo. Nalazio se na hotelskoj terasi kada je imao novi sr\xc4\x8dani udar, od kojeg je i umro._NEWLINE_Usprkos svemu sahranjen je u "Aleji velikana" na Novom groblju u Beogradu. Na sahrani Aleksandra Rankovi\xc4\x87a spontano je prisustvovalo oko 100.000 ljudi, \xc5\xa1to govori o njegovoj  popularnosti, pogotovo me\xc4\x91u ljudima srpske nacionalnosti.\n_START_SECTION_\nCitati\n_START_PARAGRAPH_\n\xe2\x80\x9e"od 1945. godine do sije\xc4\x8dnja 1951. likvidirano 586.000 neprijatelja naroda, a kroz na\xc5\xa1e logore pro\xc5\xa1lo je 3.777.776 osoba"\xe2\x80\x9d'